ପତ୍ନୀଙ୍କୁ କହିଥିଲେ- 'ତୁମ ମା କୁ କହି ଦେବ, ଦିନେ ମୁଁ ମୁଖ୍ୟମନ୍ତ୍ରୀ ହେବି'... ଆସାମ ମୁଖ୍ୟମନ୍ତ୍ରୀଙ୍କ ରୋଚକ ଲୋଭ୍ ଷ୍ଟୋରୀ - Prameya News7\nଗୌହାଟୀ ୧୦।୦୫ଃ ଯୁବକଙ୍କ ବୟସ ଥିଲା ୨୨ ଏବଂ ଯୁବତୀଙ୍କ ବୟସ ଥିଲା ମାତ୍ର ୧୭। ଯେବେ ଯୁବତୀ ଯୁବକଙ୍କୁ ପ୍ରଶ୍ନ କଲେ ଯେ, ମୁଁ ତୁମର ଭବିଷ୍ୟତ ବିଷୟରେ ମାକୁ କଣ କହିବି ? ଯୁବକ ତୁରନ୍ତ ଉତ୍ତର ଦେଇଥିଲେ ଯେ, ତୁମ ମାକୁ କହି ଦେବ, ମୁଁ ଦିନେ ରାଜ୍ୟର ମୁଖ୍ୟମନ୍ତ୍ରୀ ହେବି। ଏହି କାହାଣୀ କୌଣସି ଫିଲ୍ମର ନୁହଁ ବରଂ ବାସ୍ତବ ଅଟେ। ଆସାମର ମୁଖ୍ୟମନ୍ତ୍ରୀ ହିମନ୍ତ ବିଶ୍ବ ଶର୍ମା ଅନେକ ବର୍ଷ ତଳେ ରିନିକି ଭୁୟନଙ୍କୁ ଏହି କଥା କହିଥିଲେ, ଯିଏ ପରବର୍ତ୍ତୀ ସମୟରେ ତାଙ୍କ ପତ୍ନୀ ହେଲେ। ଆଜି ୩୦ ବର୍ଷ ପରେ ହିମନ୍ତଙ୍କ ଏହି କଥା ସତ୍ୟ ପ୍ରମାଣିତ ହୋଇଛି ଏବଂ ସେ ଆସାମର ମୁଖ୍ୟମନ୍ତ୍ରୀ ହୋଇଛନ୍ତି।\nଏହା ହେଉଛି ସେହି ସମୟର କଥା ଯେବେ ଶର୍ମା କଟନ କଲେଜ୍ର ଛାତ୍ର ଥିଲେ। ଶର୍ମାଙ୍କ ପତ୍ନୀ ରିନିକି ଭୁୟନ କହିଛନ୍ତି, ତାଙ୍କ ସ୍ବାମୀ କଲେଜ୍ ସମୟରୁ ହିଁ ମୁଖ୍ୟମନ୍ତ୍ରୀ ହେବା ନେଇ ଦୃଢ ପ୍ରତିବଦ୍ଧ ଥିଲେ। ହିମନ୍ତ ଛାତ୍ର ଜୀବନରୁ ହିଁ ନିଜର ଲକ୍ଷ୍ୟକୁ ନେଇ ଗମ୍ଭୀର ଥିଲେ ଏବଂ ଜାଣିଥିଲେ ଯେ, ଭବିଷ୍ୟତରେ ତାଙ୍କୁ କଣ ହେବାର ଅଛି। ଆଜି ୩୦ ବର୍ଷ ପରେ ତାଙ୍କର ଏହି କଥା ବାସ୍ତବର ରୂପ ନେଇଛି ଏବଂ ସେ ରାଜ୍ୟର ମୁଖ୍ୟମନ୍ତ୍ରୀ ହୋଇଛନ୍ତି।\nରିନିକ କହିଛନ୍ତି, ସେ ୨୨ ବର୍ଷର ଥିଲେ ଏବଂ ମୋତେ ୧୭ ବର୍ଷ ବୟସ ହୋଇଥିଲା। ସେହି ସମୟରେ ଆମର ପ୍ରଥମ ସାକ୍ଷାତ ହୋଇଥିଲା। କିଛି ଦିନ ବିତିବା ପରେ ମୁଁ ତାଙ୍କୁ ପଚାରିଥିଲି ଯେ, ମାଙ୍କୁ ତୁମ ବିଷୟରେ କଣ ଜଣାଇବି ? ସେ ତୁରନ୍ତ ଉତ୍ତର ଦେଇଥିଲେ ଯେ, କହି ଦେବ ମୁଁ ଆସାମର ମୁଖ୍ୟମନ୍ତ୍ରୀ ହେବି। ମୁଁ ଏହା ଶୁଣି ଚକିତ ହୋଇ ଯାଇଥିଲି, ମାତ୍ର ପରେ ଅନୁଭବ କଲି ଯେ, ଯାହାଙ୍କୁ ସେ ବିବାହ କରିବେ ତାଙ୍କର ରାଜ୍ୟକୁ ନେଇ ଏକ ନିଶ୍ଚିତ ଲକ୍ଷ୍ୟ ରହିଛି ଏବଂ ସ୍ବପ୍ନ ଅଛି। ତାଙ୍କର ପ୍ରତିବଦ୍ଧତା ଚଟ୍ଟାଣ ପରି ମଜବୁତ ଅଛି।\nରିନିକ କହିଛନ୍ତି, ଯେବେ ଆମର ବିବାହ ହେଲା, ସେହି ସମୟରେ ସେ ବିଧାୟକ ଥିଲେ। ଏହା ପରେ ସେ ମନ୍ତ୍ରୀ ହେଲେ ପୁଣି ରାଜନୀତିରେ ଆଗକୁ ବଢି ଚାଲିଲେ। ମାତ୍ର ଆଜି ମୁଖ୍ୟମନ୍ତ୍ରୀ ପଦରେ ସେ ଶପଥ ନେଉଥିବା ଦେଖି ନିଜକୁ ବିଶ୍ବାସ କରିପାରିଲି ନାହିଁ। ମୋ ପାଇଁ ସେ ସର୍ବଦା ହିମନ୍ତ ହୋଇ ରହିବେ ଏବଂ ତାଙ୍କୁ ମୁଁ ମୁଖ୍ୟମନ୍ତ୍ରୀ ସହିତ ଯୋଡି ପାରିବି ନାହିଁ। ଏହି ଶବ୍ଦ ସହ ପରିଚିତ ହେବାରେ କିଛି ସମୟ ଲାଗିବ ବୋଲି ରିନିକି କହିଛନ୍ତି। ହିମନ୍ତଙ୍କ ପତ୍ନୀ ଜଣେ ସାମ୍ବାଦିକା ଏବଂ ଉଭୟଙ୍କ ଦୁଇଟି ସନ୍ତାନ ଅଛନ୍ତି। ଜଣେ ହେଲେ ୧୯ ବର୍ଷୀୟ ନନ୍ଦିଲ ବିଶ୍ବ ଶର୍ମା ଏବଂ ଆଉ ଜଣେ ୧୭ ବର୍ଷୀୟା ସୁକନ୍ୟା ଶର୍ମା।
